เอกสารแนบ 3

รายงานจากคณะกรรมการตรวจสอบ

เรียน ท่านผู้ถือหุ้น

ในปี 2555 คณะกรรมการตรวจสอบของบริษัทฯ มีจำนวน 3 ท่าน
ซึ่งเป็นกรรมการอิสระที่มีคุณสมบัติครบถ้วนตามข้อกำหนด
และแนวทางปฏิบัติที่ดีของคณะกรรมการตรวจสอบของตลาดหลักทรัพย์แห่งประเทศไทย
ปัจจุบันคณะกรรมการตรวจสอบของบริษัทฯ ประกอบด้วย นายนินนาท โอฬารวรวุฒิ
เป็นประธานกรรมการตรวจสอบ นายเธียร รติธรรมกุล และ นางชวิดา ศรีแสงนาม
เป็นกรรมการตรวจสอบ โดยมี นางชญาณิศฐ์ ใจสงเคราะห์ เป็นเลขานุการคณะกรรมการตรวจสอบ

คณะกรรมการตรวจสอบ ได้ปฏิบัติหน้าที่ตามขอบเขต หน้าที่
และความรับผิดชอบที่ได้รับมอบหมายจากคณะกรรมการบริษัทฯ
ซึ่งสอดคล้องกับข้อกำหนดของตลาดหลักทรัพย์แห่งประเทศไทย โดยในรอบปีบัญชี 2555
ได้จัดให้มีการประชุมคณะกรรมการตรวจสอบจำนวน 4 ครั้ง และในปี 2556 จนถึงวันที่รายงาน
จำนวน 1 ครั้ง รวมทั้งสิ้น 5 ครั้ง
โดยคณะกรรมการตรวจสอบทุกท่านเข้าร่วมประชุมครบถ้วนทุกครั้ง ซึ่งผู้สอบบัญชีเข้าร่วมประชุม
และผู้ตรวจสอบภายในตามความเหมาะสม ซึ่งสรุปสาระสำคัญได้ดังนี้

1. สอบทานงบการเงินรายไตรมาสและงบการเงินประจำปี 2555
ซึ่งคณะกรรมการตรวจสอบมีความเห็นสอดคล้องกับผู้สอบบัญชีว่า
งบการเงินดังกล่าวมีความถูกต้องตามที่ควรในสาระสำคัญตามมาตรฐานการรายงานทางการเงิน

2. สอบทานระบบการควบคุมภายในและการตรวจสอบภายใน เพื่อประเมินความเพียงพอ เหมาะสม
และประสิทธิภาพของระบบการควบคุมภายใน โดยพิจารณาจากรายงานการตรวจสอบภายใน
และแบบการประเมินความเพียงพอของบริษัทฯ ทั้งนี้ไม่พบข้อบกพร่องที่เป็นสาระสำคัญ
มีการดูแลรักษาทรัพย์สินที่เหมาะสม มีการเปิดเผยข้อมูลอย่างถูกต้อง ครบถ้วน และเชื่อถือได้
ซึ่งคณะกรรมการตรวจสอบมีความเห็นว่าบริษัทฯมีระบบการควบคุมภายในอย่างเพียงพอ
เหมาะสมและมีประสิทธิผล

3.
สอบทานและให้ความเห็นต่อรายการที่เกี่ยวโยงกันหรือรายการที่อาจมีความขัดแย้งทางผลประโยชน์
รวมถึงการเปิดเผยข้อมูล ตามข้อกำหนดของตลาดหลักทรัพย์แห่งประเทศไทย
และสำนักงานคณะกรรมการกำกับหลักทรัพย์และตลาดหลักทรัพย์
ซึ่งผู้สอบบัญชีได้เปิดเผยข้อมูลที่เกี่ยวข้องกันในงบการเงินและหมายเหตุประกอบงบการเงินแล้ว
และคณะกรรมการตรวจสอบมีความเห็นสอดคล้องกับผู้สอบบัญชี รวมทั้งมีความเห็นว่า
รายการดังกล่าวเป็นรายการที่สมเหตุสมผล รวมทั้งมีการเปิดเผยข้อมูลอย่างถูกต้องและครบถ้วน

4. พิจารณาคัดเลือก เสนอแต่งตั้ง และเสนอค่าตอบแทนผู้สอบบัญชี ประจำปี 2556
เพื่อนำเสนอต่อคณะกรรมการบริษัทฯ ให้ขออนุมัติที่ประชุมผู้ถือหุ้นประจำปี 2556
ซึ่งคณะกรรมการตรวจสอบได้พิจารณาผลการปฏิบัติงาน ความเป็นอิสระ
และความเหมาะสมของค่าตอบแทนแล้ว เห็นควรเสนอ ดร. วิรัช อภิเมธีธำรง เลขทะเบียน 1378
หรือ นายชัยกรณ์ อุ่นปิติพงษา เลขทะเบียน 3196 หรือ นายอภิรักษ์ อติอนุวรรตน์ เลขทะเบียน
5202 จาก บริษัท สำนักงาน ดร. วิรัช แอนด์ แอสโซซิเอทส์ จำกัด เป็นผู้สอบบัญชีของบริษัทฯ
ประจำปี 2556 พร้อมด้วยค่าสอบบัญชีปีละไม่เกิน 500,000 บาท
ค่าสอบทานงบการเงินไตรมาสละไม่เกิน 200,000 บาท
และค่าตรวจสอบการปฏิบัติตามเงื่อนไขของบัตรส่งเสริมการลงทุนเพื่อประโยชน์ยกเว้นภาษีเงินได้นิติบุคคล
ฉบับละ 30,000 บาท
โดยคณะกรรมการตรวจสอบมีความเห็นเกี่ยวกับการเสนอแต่งตั้งผู้สอบบัญชีดังกล่าว ดังนี้

- ในรอบปีบัญชีที่ผ่านมา ผู้สอบบัญชีได้ปฏิบัติงานด้วยความรู้ ความสามารถในวิชาชีพ
และให้ข้อเสนอแนะเกี่ยวกับการควบคุมภายใน

- มีการปฏิบัติสอดคล้องกับข้อกำหนดของสำนักงานคณะกรรมการกำกับหลักทรัพย์และตลาดหลักทรัพย์
ในเรื่องการกำหนดให้บริษัทจดทะเบียนต้องจัดให้มีการหมุนเวียนผู้สอบบัญชีที่ลงลายมือชื่อรับรองงบการเงินทุก
5 รอบบัญชี

- ผู้สอบบัญชีไม่มีความสัมพันธ์ใดๆ กับบริษัทฯ

โดยสรุปในภาพรวมแล้ว
คณะกรรมการตรวจสอบได้ปฏิบัติหน้าที่ครบถ้วนตามที่ได้ระบุไว้ในกฏบัตรของคณะกรรมการตรวจสอบที่ได้รับอนุมัติจากคณะกรรมการบริษัทฯ
และมีความเห็นว่า บริษัทฯ มีการรายงานข้อมูลทางการเงินและการดำเนินงานอย่างถูกต้อง
มีระบบการควบคุมภายใน การตรวจสอบภายในที่เหมาะสมและมีประสิทธิผล มีการปฏิบัติตามกฏหมาย
ข้อกำหนดและข้อผูกพันต่างๆ
มีการเปิดเผยรายการที่เกี่ยวโยงกันอย่างถูกต้องและมีการปฏิบัติงานที่สอดคล้องกับระบบการกำกับดูแลกิจการที่ดีอย่างเพียงพอ
โปร่งใส และเชื่อถือได้

……………………………

(นายนินนาท โอฬารวรวุฒิ)

15 มีนาคม 2556 ประธานกรรมการตรวจสอบ